Ma’muriy huquqbuzarliklar to‘g‘risidagi ishlarni yuritishning elektron tizimini joriy etish bo‘yicha qo‘shimcha chora-tadbirlar haqida

O‘zbekiston Respublikasi Prezidentining “Raqamli O‘zbekiston-2030” strategiyasini tasdiqlash va uni samarali amalga oshirish chora-tadbirlari to‘g‘risida” 2020-yil 5-oktabrdagi PF-6079-son hamda “Sud hujjatlari va boshqa organlar hujjatlarini ijro etish tizimini yanada takomillashtirish chora-tadbirlari to‘g‘risida” 2020-yil 24-noyabrdagi PF-6118-son farmonlari, shuningdek, O‘zbekiston Respublikasi Prezidentining “Sud hokimiyati organlari faoliyatini raqamlashtirish chora-tadbirlari to‘g‘risida” 2020-yil 3-sentabrdagi PQ-4818-son qarori ijrosini ta’minlash maqsadida Vazirlar Mahkamasi qaror qiladi:
 1. Quyidagilarni nazarda tutuvchi Ma’muriy huquqbuzarlik to‘g‘risida yagona elektron ish yurituv tizimi orqali ma’muriy huquqbuzarlikka oid ishlarni yuritish tartibi haqidagi nizom ilovaga muvofiq tasdiqlansin:
 ma’muriy huquqbuzarliklar to‘g‘risidagi ish hujjatlarini elektron tarzda rasmiylashtirish hamda ularni ma’muriy huquqbuzarlik to‘g‘risidagi ishlarni yuritish va ko‘rib chiqish vakolatiga ega bo‘lgan davlat organlariga (keyingi o‘rinlarda — vakolatli organlar) elektron shaklda yuborish tartibi;
 huquqbuzarlik sodir etgan shaxs, jabrlanuvchi, guvoh va xolislar to‘g‘risidagi ma’lumotlarni to‘plash, saqlash va tahlil qilish qoidalari;
 vakolatli organlar o‘rtasida idoralararo axborot almashishning yagona markazlashtirilgan elektron tizimini yuritish tartibi;
 ma’muriy huquqbuzarliklar to‘g‘risidagi ishlarni vakolatli organlar tomonidan joyida planshet va kompyuter yordamida rasmiylashtirish tartibi;
 ma’muriy bayonnoma va ma’muriy jazo qo‘llash to‘g‘risidagi qarorni elektron shaklda rasmiylashtirish qoidalari.
 2. O‘zbekiston Respublikasi Ichki ishlar vazirligi Ma’muriy huquqbuzarliklar to‘g‘risida yagona elektron ish yurituv tizimini (keyingi o‘rinlarda — “E-ma'muriy ish” tizimi) tashkil etish, uning sifatli va uzluksiz faoliyat ko‘rsatishini ta’minlash, shuningdek, ma’muriy bayonnoma tuzishda, ma’muriy huquqbuzarliklar to‘g‘risidagi ishlarni ko‘rib chiqishda vakolatli davlat organlarining tizimdan samarali foydalanishlarini ta’minlash bo‘yicha mas’ul organ etib belgilansin.
 3. Belgilansinki:
 “E-ma'muriy ish” tizimini yuritishda ma’muriy huquqbuzarliklar to‘g‘risidagi ishlar bo‘yicha guvoh, jabrlanuvchi, xolis va huquqbuzarning shaxsi elektron raqamli imzo (barmoq izi yoki grafik imzo)dan foydalangan holda identifikatsiya qilinadi hamda ishni ko‘rib chiqayotgan vakolatli organlarning mansabdor shaxslari tomonidan ma’muriy huquqbuzarliklar to‘g‘risidagi ishlar va ishga taalluqli hujjatlar QR-kod bilan tasdiqlanadi;
 ma’muriy huquqbuzarliklar to‘g‘risidagi ishlar bo‘yicha ma’muriy javobgarlikka tortilgan shaxslar to‘g‘risidagi ma’lumotlarni vakolatli organlar tomonidan tekshirish, zarur ma’lumotlarni olish hamda ulardan foydalanish “E-ma'muriy ish” tizimi orqali amalga oshiriladi;
 ma’muriy huquqbuzarliklar to‘g‘risidagi ishlar bo‘yicha elektron shakldagi ma’lumotlar arxivini (ish hujjatlarining elektron shaklini) saqlash O‘zbekiston Respublikasi Ichki ishlar vazirligi tomonidan amalga oshiriladi;
 “E-ma'muriy ish” tizimidagi ma’lumotlar vakolatli organlarning mansabdor shaxslari foydalanadigan ma’lumotlar hisoblanadi hamda ular ushbu ma’lumotlar bilan faqat qonunchilik hujjatlari bilan zimmasiga yuklangan vazifalarni amalga oshirish uchun tanishishi hamda foydalanishi mumkin.
 4. O‘zbekiston Respublikasi Ichki ishlar vazirligi Axborot texnologiyalari va kommunikatsiyalarini rivojlantirish vazirligi, “O‘zbekiston pochtasi” AJ hamda boshqa manfaatdor vazirliklar va idoralar bilan birgalikda 2021-yil 1-avgustga qadar:
 axborot-kommunikatsiya texnologiyalarini qo‘llagan holda ma’muriy huquqbuzarlik sodir etgan shaxsga nisbatan ma’muriy jazo qo‘llash to‘g‘risidagi qarorlarning yetkazib berilganligi to‘g‘risidagi ma’lumotlarni taqdim etish mexanizmini ishlab chiqsin va joriy qilsin;
 ma’muriy huquqbuzarlik sodir etgan shaxslarga hamda protsessning boshqa ishtirokchilariga (jabrlanuvchi, guvoh, xolislar va boshqa ishtirokchilarga) ishni ko‘rib chiqish vaqti va joyi haqida elektron xabarnoma yuborish mexanizmini ishlab chiqsin.
 5. “O‘zbekiston pochtasi” AJ “E-ma'muriy ish” tizimi orqali elektron shaklda tushgan ma’muriy jazo qo‘llash to‘g‘risidagi qarorlarning qog‘oz shaklida ma’muriy huquqbuzarlik sodir etgan shaxslarga belgilangan tartibda yetkazib berilishini ta’minlasin.
 6. Belgilab qo‘yilsinki, ishni ko‘rib chiqishda ishtirok etuvchi shaxslarni ma’muriy huquqbuzarlik to‘g‘risidagi ishni ko‘rib chiqish vaqti va joyi haqida xabardor qilish hamda ish bo‘yicha qabul qilingan qarorlarni yetkazib berish bilan bog‘liq xarajatlar, ishni ko‘rib chiqayotgan vakolatli organning budjetdan tashqari mablag‘lari hisobidan amalga oshiriladi.
 7. 2021-yil 1-sentabrga qadar:
 a) O‘zbekiston Respublikasi Moliya vazirligi Axborot texnologiyalari va kommunikatsiyalarini rivojlantirish vazirligi, Markaziy bank, Oliy sud, Bosh prokuratura, Ichki ishlar vazirligi bilan birgalikda sud qarori bilan yoki boshqa sabablarga ko‘ra bekor qilingan ma’muriy jarimalarni yoki kamaytirilgan jarimaning farqi summasini avtomatlashtirilgan tarzda fuqarolarga qaytarish mexanizmini yaratish;
 b) O‘zbekiston Respublikasi Moliya vazirligi Axborot texnologiyalari va kommunikatsiyalarini rivojlantirish vazirligi hamda Ichki ishlar vazirligi bilan birgalikda “E-ma'muriy ish” tizimiga ma’muriy jarimalarni qaytarilganligi haqidagi ma’lumotlar taqdim etish;
 v) O‘zbekiston Respublikasi Ichki ishlar vazirligi:
 Transport vazirligi, Axborot texnologiyalari va kommunikatsiyalarini rivojlantirish vazirligi hamda mahalliy ijro etuvchi hokimiyat organlari bilan birgalikda “E-ma'muriy ish” tizimidan foydalangan holda avtomototransport vositalarini jarima maydonchalariga qo‘yish va ularni chiqarish tartibini raqamli texnologiyaga o‘tkazish;
 Vazirlar Mahkamasi huzuridagi Davlat personallashtirish markazi bilan birgalikda barmoq izlari hamda yuz tuzilishi orqali shaxslarni avtomatlashtirilgan multibiometrik identifikatsiya qilish imkonini beruvchi platformani yaratish va server qurilmalarini xarid qilish bo‘yicha tashkiliy chora-tadbirlar amalga oshirilishini ta’minlasin.
 8. Vakolatli organlar ma’muriy huquqbuzarliklar to‘g‘risidagi ishlarni elektron shaklda shakllantirish ma’muriy javobgarlik to‘g‘risidagi qonun hujjatlari hamda ushbu qaror talablariga muvofiq yuritilishini ta’minlasinlar.
 9. O‘zbekiston Respublikasi Ichki ishlar vazirligi:
 a) bir oy muddatda:
 ushbu qarorda nazarda tutilgan vazifalardan kelib chiqib ichki ishlar organlarining “E-ma'muriy ish” tizimini yuritishga mas’ul bo‘lgan sohaviy va hududiy bo‘linmalarining tashkiliy-shtat tuzilmasi qayta ko‘rib chiqilishini ta’minlasin;
 manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni mazkur qarorga muvofiqlashtirsin;
 b) O‘zbekiston Milliy teleradiokompaniyasi va O‘zbekiston Milliy axborot agentligi bilan birgalikda ushbu qarorning mazmun-mohiyati, shu jumladan, ma’muriy huquqbuzarliklar to‘g‘risidagi ishlarni “E-ma'muriy ish” tizimi orqali yuritishning maqsadi hamda uni qo‘llash tartibi ommaviy axborot vositalarida keng yoritilishini ta’minlasin.
 10. Ushbu qarorning bajarilishini nazorat qilish O‘zbekiston Respublikasi Bosh vazirining maslahatchisi — IT-texnologiyalar, telekommunikatsiyalar va innovatsion faoliyatni rivojlantirish masalalari departamenti boshlig‘i O.M. Umarov hamda O‘zbekiston Respublikasi ichki ishlar vaziri P.R. Bobojonov zimmasiga yuklansin.
 1. Ushbu Nizom qonun hujjatlarida belgilangan tartibda ma’muriy huquqbuzarliklar (keyingi o‘rinlarda — huquqbuzarlik) yuzasidan ish yuritish va tegishli jazo choralarini qo‘llash vakolatiga ega bo‘lgan davlat organlari (keyingi o‘rinlarda — vakolatli organlar)ning Ma’muriy huquqbuzarliklar to‘g‘risida yagona elektron ish yurituv tizimi (keyingi o‘rinlarda — “E-ma'muriy ish” tizimi) orqali huquqbuzarliklar to‘g‘risidagi ishlarni (keyingi o‘rinlarda — ma’muriy ish) elektron shaklda yuritish tartibini belgilaydi.
 2. Ma’muriy ishlarni “E-ma’muriy ish” tizimi orqali yuritish O‘zbekiston Respublikasining Konstitutsiyasiga, O‘zbekiston Respublikasining Ma’muriy javobgarlik to‘g‘risidagi kodeksiga va boshqa qonunlariga, O‘zbekiston Respublikasi Prezidentining farmonlari, qarorlariga, Vazirlar Mahkamasining qarorlariga, shuningdek, ushbu Nizomga muvofiq amalga oshiriladi.
 3. Ma’muriy ishlarni “E-ma'muriy ish” tizimi orqali yuritish tartibini joriy etish ushbu Nizomga 1-ilovaga muvofiq sxema bo‘yicha amalga oshiriladi.
 4. Ushbu Nizomda quyidagi asosiy tushunchalardan foydalaniladi:
 “E-ma'muriy ish” tizimi — huquqbuzarlik sodir etilgan holat yuzasidan ma’muriy ish hujjatlarini elektron tarzda rasmiylashtirish va shakllantirish, vakolatli organga elektron yuborish hamda huquqbuzarlik sodir etgan shaxs (keyingi o‘rinlarda — huquqbuzar), jabrlanuvchi, guvoh va xolislar to‘g‘risidagi ma’lumotlarni to‘plash, umumlashtirish, saqlash, tahlil qilish, shuningdek, vakolatli organlar o‘rtasida idoralararo axborot almashishning yagona markazlashtirilgan elektron tizimi;
 ejarima.uz veb-sayti — huquqbuzar va unga qo‘llanilgan jazo choralari haqidagi ma’lumotlarni, shuningdek, jismoniy va yuridik shaxslarning videotexnika vositalari orqali yo‘l harakati ishtirokchilari (yo‘lovchi va piyodalar bundan mustasno) tomonidan sodir etilgan huquqbuzarlik holatlari qayd etilgan ma’lumotlarni internet jahon axborot tarmog‘i yordamida elektron shaklda yuborish, qabul qilish, olish, ko‘rish uchun mo‘ljallangan elektron manzil;
 vakolatli organlar — ma’muriy ishlarni qo‘zg‘atish, ko‘rib chiqish va bayonnoma tuzishga vakolatli davlat organlari;
 elektron raqamli imzo (keyingi o‘rinlarda ERI) — elektron hujjatdagi mazkur elektron hujjat axborotini elektron raqamli imzoning yopiq kalitidan foydalangan holda maxsus o‘zgartirish natijasida hosil qilingan hamda elektron raqamli imzoning ochiq kaliti yordamida elektron hujjatdagi axborotda xatolik yo‘qligini aniqlash va elektron raqamli imzo yopiq kalitining egasini identifikatsiya qilish imkoniyatini beradigan imzo;
 elektron grafik imzo (keyingi o‘rinlarda EGI) — elektron hujjatni zamonaviy axborot-kommunikatsiya texnologiyalaridan foydalangan holda planshet yoki kompyuterga o‘rnatilgan texnik qurilmalar yordamida tasdiqlaydigan elektron hujjatdagi shaxs tomonidan qo‘lda (yozma ravishda) amalga oshiriladigan grafikli imzo;
 QR-kod (matritsa shtrixli kod) — yakunlangan elektron hujjatga biriktiriladigan va hujjatni qog‘oz shaklida tasdiqlaydigan hamda chop etilganda ko‘rsatiladigan maxsus grafikli kod;
 yagona xos raqam — “E-ma'muriy ish” tizimi hamda “Elektron hukumat”ning yagona billing tizimi tomonidan huquqbuzarlik to‘g‘risidagi bayonnoma (keyingi o‘rinlarda — ma’muriy bayonnoma) hamda ma’muriy jazo qo‘llash to‘g‘risidagi qarorga identifikatsiyalash uchun beriladigan elektron raqam.
 5. Ma’muriy ishlarni elektron shaklda yuritish O‘zbekiston Respublikasi Ichki ishlar vazirligi (keyingi o‘rinlarda — Ichki ishlar vazirligi) tomonidan shakllantiriladigan “E-ma'muriy ish” tizimi orqali amalga oshiriladi.
 E-ma'muriy ish” tizimini yuritish hamda muhofaza qilish Ichki ishlar vazirligi tomonidan amalga oshiriladi.
 6. Ma’muriy ishlarni elektron shaklda yuritish vakolatli organlarning tegishli tarkibiy bo‘linmalari tomonidan ma’muriy ish hujjatlari “E-ma’muriy ish” tizimiga elektron shaklda kiritilishi orqali amalga oshiriladi.
 7. Ma’muriy ishlarni qog‘oz shaklida yuritish zarurati yuzaga kelganda, ushbu hujjatlar “E-ma’muriy ish” tizimiga elektron shaklda kiritiladi hamda uning qog‘oz shakli bevosita vakolatli organda saqlanadi.
 8. “E-ma’muriy ish” tizimi himoyalangan “Elektron hukumat”ning idoralararo ma’lumotlar uzatish tarmog‘ida ishlaydi. Undan foydalanishda vakolatli organning tegishli tuzilmasi tomonidan axborot xavfsizligi ta’minlanishi lozim.
 9. Vakolatli organlarda “E-ma’muriy ish” tizimidan foydalanadigan xodimlarni ro‘yxatga olish va hisobini yuritish uchun markaziy apparat xodimlari orasidan administratorlar tayinlanadi.
 Vakolatli organlar tomonidan administrator sifatida belgilangan mas’ul xodimlar haqida ularning buyruqlaridan ko‘chirma va pasport nusxalarini yoki identifikatsiya ID-kartasi ma’lumotlarini ilova qilgan holda bir ish kun ichida Ichki ishlar vazirligiga yozma ravishda xabar yuboriladi.
 Vakolatli organlarning administratorlari uchun login va parol uch ish kun ichida Ichki ishlar vazirligi tomonidan beriladi.
 10. Vakolatli organlar administratorlari tegishli tuzilmadagi:
 ro‘yxatga olish uchun mas’ul shaxslarni “E-ma’muriy ish” tizimida ro‘yxatga oladi;
 ro‘yxatga olish uchun mas’ul shaxslar “E-ma’muriy ish” tizimi orqali ERI bilan ta’minlanishini tashkil etadi, ularga pasport nusxasi asosida login va parollar biriktiradi;
 ro‘yxatga olish uchun mas’ul shaxslarning lavozimi o‘zgarganda yoki ular ishdan bo‘shatilganda login va parollarga tegishli o‘zgartirishlar kiritadi;
 ro‘yxatga olish uchun mas’ul shaxslar tomonidan axborot xavfsizligi qoidalariga rioya qilinishi, shu jumladan, parollar maxfiyligi ustidan nazorat olib boradi;
 ro‘yxatga olish uchun mas’ul shaxslarga “E-ma’muriy ish” tizimidan foydalanish tartibini muntazam o‘rgatib boradi.
 11. Ro‘yxatga olish uchun mas’ul shaxslar “E-ma’muriy ish” tizimida ro‘yxatdan o‘tganidan so‘ng vakolatli organlar administratorlari ularning ma’lumotlarini tizimda tasdiqlaydi.
 “E-ma’muriy ish” tizimida ro‘yxatdan o‘tkazilganligini tasdiqlash bir ish kuni davomida amalga oshiriladi.
 Ro‘yxatga olish uchun mas’ul shaxslar “E-ma’muriy ish” tizimida bir marotaba ro‘yxatdan o‘tkaziladi.
 12. Ro‘yxatga olishga mas’ul shaxslarning lavozimi o‘zgarganda vakolatli organlar tuzilmalari administratorlari “E-ma’muriy ish” tizimiga tegishli tuzilmada ro‘yxatga olish vazifasi yuklangan yangi xodimning shaxsiga oid ma’lumotlarni kiritadi va “E-ma’muriy ish” tizimi kelgusida belgilangan tartibda yuritilishini tashkil etadi.
 13. Ro‘yxatga olish uchun mas’ul shaxslarning lavozimi o‘zgarganligi to‘g‘risida buyruq qabul qilingandan so‘ng bu haqida bir ish kuni davomida kadrlar xizmati tomonidan administratorga ma’lum qilinishi lozim.
 14. Har bir vakolatli organga “E-ma’muriy ish” tizimida xos raqam biriktiriladi.
 15. Ma’lumotlar “E-ma’muriy ish” tizimiga kiritilganidan so‘ng hujjatlar ijrochi sifatida belgilangan tarmoqqa (xodimga) darhol ushbu tizim orqali yuboriladi.
 Qonun buzilishiga yo‘l qo‘yish holatlarining barchasi avtomatik tarzda “E-ma’muriy ish” tizimida jamlanib boriladi.
 16. Ma’muriy ishlarga oid ma’lumotlarni to‘plash, qayta ishlash, umumlashtirish, saqlash, tahlil qilish va ularni himoya qilish elektron shaklda idoralararo axborot almashish orqali amalga oshiriladi.
 17. Vakolatli organlar tomonidan huquqbuzar, jabrlanuvchi, guvoh va xolislar to‘g‘risidagi ma’lumotlarni sudga yuborish, shuningdek, sudda ishni ko‘rish bilan bog‘liq ma’lumot almashinuvi faqat “E-ma’muriy ish” tizimi orqali amalga oshiriladi.
 18. O‘zbekiston Respublikasi Bosh prokuraturasi huzuridagi Majburiy ijro byurosi va uning hududiy bo‘linmalari (keyingi o‘rinlarda — Majburiy ijro byurosi organlari) faoliyatiga joriy etilgan axborot tizimi “E-ma’muriy ish” tizimiga integratsiya qilinadi. 
 19. Huquqbuzar, jabrlanuvchi, guvoh va xolislar to‘g‘risidagi ma’lumotlarning markazlashtirilgan hisobi Ichki ishlar vazirligi tomonidan “E-ma’muriy ish” tizimi orqali yuritiladi.
 20. Quyidagilar ma’muriy ishlarni yuritishda hisobga olish elektron hujjatlari hisoblanadi:
 ushbu Nizomga 2-ilovaga muvofiq shakldagi ma’muriy bayonnoma;
 ushbu Nizomga 3-ilovaga muvofiq shakldagi ma’muriy jazo qo‘llash to‘g‘risidagi qaror.
 21. “E-ma'muriy ish” tizimi va ma’muriy ishlar davlat tilida, qoraqalpoq tilida yoki muayyan joydagi ko‘pchilik aholi so‘zlashadigan tilda yuritiladi.
 22. Maxsus avtomatlashtirilgan foto va video qayd etish texnika vositalari yoki avtomatlashtirilgan axborot tizimlari orqali qayd etilgan huquqbuzarliklar haqidagi ma’lumotlar (texnik ekspertiza xulosasi, o‘lchash vositalarining dalolatnomalari, log-fayllar va boshqa hujjatlar) elektron aloqa tarmog‘i orqali real vaqt rejimida “E-ma’muriy ish” tizimiga konvertatsiya qilish yo‘li bilan taqdim etiladi.
 23. Sud va vakolatli organlarning axborot tizimlarini yoki ma’lumotlar bazalarini takomillashtirish yoxud elektron hamkorlik to‘g‘risidagi texnologik yo‘riqnomani o‘zgartirish zarurati paydo bo‘lgan taqdirda, “E-ma'muriy ish” tizimiga hamda undagi elektron hujjat shakliga o‘zgartirish va qo‘shimchalar kiritish ma’muriy javobgarlik to‘g‘risidagi qonun hujjatlariga muvofiq Ichki ishlar vazirligi bilan kelishgan holda amalga oshiriladi.
 24. “E-ma’muriy ish” tizimi ma’lumotlari vakolatli organlar faoliyati doirasida ularning mas’ul shaxslari foydalanadigan axborot resursi hisoblanadi.
 25. “E-ma’muriy ish” tizimidagi ma’lumotlar bilan faqat ma’muriy ishlarni qo‘zg‘atish, ko‘rib chiqish va bayonnoma tuzishga vakolatli organlarning mansabdor shaxslari hamda “E-ma’muriy ish” tizimiga biriktirilgan xodimlar tanishish va ulardan foydalanish huquqiga egadirlar.
 26. Vakolatli organlar tomonidan huquqbuzarga nisbatan O‘zbekiston Respublikasining Ma’muriy javobgarlik to‘g‘risidagi kodeksi (keyingi o‘rinlarda — MJTK) talablari buzilganligi haqida ushbu Nizomga 1 va 2-ilovalarga muvofiq belgilangan shakldagi ma’muriy bayonnoma yoki ma’muriy jazo qo‘llash to‘g‘risidagi qaror huquqbuzarlik sodir etilgan joyning o‘zida planshet yoki kompyuter yordamida “E-ma’muriy ish” tizimi orqali rasmiylashtiriladi. Ushbu qaror “Fuqarolarning biometrik hujjatlari elektron tizimi” yoki daktiloskopik taqqoslash yoxud multibiometrik identifikatsiya qilish dasturlari (keyingi o‘rinlarda — identifikatsiya tizimlari) orqali huquqbuzarning shaxsini aniqlagan holda ERI yoki EGI hamda QR-kod bilan tasdiqlanadi.
 Mazkur Nizomning 27-bandida ko‘rsatilgan holatlarda, sodir etilgan huquqbuzarliklar keyinchalik aniqlanganda, ma’muriy ishlar jabrlanuvchining arizasi bilan qo‘zg‘atilganda, shuningdek, aloqa tarmog‘i mavjud bo‘lmagan hududlarda yoki ma’muriy ishni qog‘oz shaklida shakllantirishni taqozo etadigan holatlarda hujjatlar qog‘oz shaklida rasmiylashtirilib, huquqbuzarlik aniqlangan kunda pdf formatida skaner qilingan holda belgilangan tartibda “E-ma’muriy ish” tizimiga kiritiladi.
 27. Ma’muriy ishlar quyidagi holatlarda soddalashtirilgan tartibda yuritilmaydi:
 ma’muriy ish soddalashtirilgan tartibda yuritilishiga huquqbuzar yoki jabrlanuvchining e’tirozi bo‘lganda yoxud huquqbuzar huquqbuzarlik faktini inkor etganda;
 joyning o‘zida solinadigan jarimaning miqdori bazaviy hisoblash miqdorining ikkidan bir qismidan yuqori bo‘lsa;
 sodir etilgan huquqbuzarlik uchun belgilangan sanksiyada jarima jazosidan boshqa turdagi ma’muriy jazo qo‘llanilishi nazarda tutilgan bo‘lsa; 
 chet el fuqarolari va fuqaroligi bo‘lmagan shaxslarni O‘zbekiston Respublikasi hududidan ma’muriy tarzda chiqarib yuborish bilan bog‘liq bo‘lgan huquqbuzarliklar to‘g‘risidagi ishlar ko‘rib chiqilayotganda;
 ish bo‘yicha moddiy va ma’naviy zarar ko‘rgan taraf yoki uning vakili zararni undirishni talab qilgan hollarda;
 huquqbuzarlik sodir etgan bir necha shaxslardan loaqal bittasi huquqbuzarlik sodir etganligini rad etganda.
 Bunday holatlarda ish elektron shaklda ma’muriy bayonnoma tuzish orqali amalga oshiriladi (MJTKning 138-moddasi birinchi, ikkinchi va uchinchi qismlarida, shuningdek, qonunchilik hujjatlarida nazarda tutilgan hollar bundan mustasno).
 Bir yil davomida takroran sodir etilishi oqibatida jinoiy javobgarlik kelib chiqishi nazarda tutilgan huquqbuzarliklar bo‘yicha soddalashtirilgan tartibda yuritilayotgan ma’muriy ishda shaxsning muqaddam ma’muriy javobgarlikka tortilganligi haqidagi ma’lumotni darhol olishning imkoni bo‘lmasa, ish yuritish tegishli ma’lumotlar olingunga qadar umumiy tartibda davom ettiriladi hamda tegishli ma’lumot natijasiga ko‘ra ushbu ish yuzasidan elektron shaklda ma’muriy bayonnomani tuzish yoki tuzmaslik yoxud ish hujjatlarini tegishliligi bo‘yicha surishtiruv yoki tergov organlariga yuborish masalasi hal qilinadi.
 28. MJTKning 283-moddasi to‘rtinchi — yettinchi qismlariga muvofiq ma’muriy bayonnoma tuzishni istisno etadigan holatlarda ma’muriy ishlar yuzasidan qarorni rasmiylashtirish “E-ma'muriy ish” tizimi orqali amalga oshiriladi.
 29. Huquqbuzar o‘ziga nisbatan chiqarilgan ma’muriy jazo qo‘llash to‘g‘risidagi qarordan norozi bo‘lgan taqdirda, ushbu ma’muriy jazo qo‘llash to‘g‘risidagi qaror ustidan yuqori turuvchi organga (mansabdor shaxsga) yoki sudga belgilangan tartibda shikoyat qilishi mumkinligi haqida ogohlantiriladi.
 30. Ma’muriy jazo qo‘llash to‘g‘risidagi qaror “E-ma'muriy ish” tizimi orqali elektron hujjat shaklida chiqariladi hamda ijro etish uchun huquqbuzarga yetkazib beriladi.
 Ma’muriy jazo qo‘llash to‘g‘risidagi qarorning xos raqami va jarima miqdori haqidagi ma’lumotlar zamonaviy axborot-kommunikatsiya texnologiyalarini qo‘llagan holda huquqbuzarning ejarima.uz veb-saytidagi shaxsiy kabinetiga, “SMS” xabar orqali uning telefoniga yoki pochta xizmati orqali yashash manziliga yuboriladi. Huquqbuzarlik rasmiylashtirilayotgan joyda ma’muriy jazo qo‘llash to‘g‘risidagi qarorni chop etish imkoniyati mavjud bo‘lgan taqdirda, qaror qog‘ozda chop etilib, huquqbuzarga taqdim etiladi.
 31. Huquqbuzar ma’muriy jazo qo‘llash to‘g‘risidagi qarorni olganidan so‘ng huquqbuzarlik sodir etilgan joyning o‘zida yoki boshqa joyda elektron to‘lov tizimlari, mobil ilovalar yoki bank kassalari orqali jarimani to‘lashi yoki yetkazilgan zarar uchun to‘lovni amalga oshirishi mumkin.
 Huquqbuzar unga ma’muriy jazo qo‘llash to‘g‘risidagi qaror topshirilgan kundan boshlab o‘n besh kun ichida jarima miqdorining yetmish foizini ixtiyoriy ravishda to‘lagan taqdirda, u jarimaning qolgan qismini to‘lashdan ozod qilinadi va bu “E-ma’muriy ish” tizimida aks ettiriladi, qonun hujjatlarida belgilangan holatlar bundan mustasno.
 32. Huquqbuzarga tayinlangan ma’muriy jazo qo‘llash to‘g‘risidagi qarorni ijro etish bo‘yicha to‘lovlar, shuningdek, belgilangan tartibda bekor qilingan qaror bo‘yicha to‘langan to‘lovlarni fuqarolarga real vaqt rejimida qaytarish “Elektron hukumat”ning yagona billing tizimi orqali amalga oshiriladi hamda bu haqidagi ma’lumotlar darhol ushbu tizim orqali “E-ma'muriy ish” tizimiga hisobga olish uchun yuboriladi.
 To‘lovlar haqidagi ma’lumotlarning to‘g‘riligi va to‘liqligi, shuningdek, o‘z vaqtida “E-ma'muriy ish” tizimiga yuborilishi uchun “Elektron hukumat”ning yagona billing tizimining mas’ul xodimi javobgar hisoblanadi.
 33. Huquqbuzar jarima to‘lovlarini to‘laganidan so‘ng to‘lov amalga oshirilganligi haqidagi ma’lumotlar zamonaviy axborot-kommunikatsiya texnologiyalarini qo‘llagan holda huquqbuzarning ejarima.uz veb-saytidagi shaxsiy kabinetiga, “SMS” xabar orqali uning telefoniga yoki pochta xizmati orqali yashash manziliga yuboriladi. 
 Huquqbuzar qarorning ijro qilinganligi haqidagi to‘lov varaqasi (kvitansiya)ni ejarima.uz veb-sayti yoki Yagona interaktiv davlat xizmatlari portali orqali olishi mumkin.
 34. Vakolatli organlar tomonidan huquqbuzarga nisbatan ma’muriy bayonnoma rasmiylashtirilganda sudlarning vakolatiga kiradigan ma’muriy ishlar “E-ma’muriy ish” tizimi orqali tegishli sudlarga yuboriladi.
 Ma’muriy bayonnomani rasmiylashtirgan vakolatli organ MJTKga asosan mazkur ma’muriy ishni ko‘rib chiqishga vakolatli bo‘lgan taqdirda, ishni belgilangan tartibda ko‘rib chiqib, tegishli qaror qabul qiladi va pochta xizmati orqali fuqaroning yashash manziliga yuboradi.
 Bundan tashqari, huquqbuzar ma’muriy jazo qo‘llash to‘g‘risidagi qarorni ejarima.uz veb-sayti yoki Yagona interaktiv davlat xizmatlari portalidagi shaxsiy kabineti orqali olishi ham mumkin.
 Agar huquqbuzar o‘ziga nisbatan chiqarilgan ma’muriy jazo qo‘llash to‘g‘risidagi qarordan norozi bo‘lgan va sudga murojaat qilgan taqdirda, vakolatli organ ma’muriy ish hujjatlari “E-ma'muriy ish” tizimi orqali tegishli sudga yuborilishini ta’minlaydi.
 35. Vakolatli organlar tomonidan ma’muriy ishlarga doir quyidagi ma’lumotlar “E-ma’muriy ish” tizimi orqali sudlarga yuborilishi shart:
 huquqbuzarning va jabrlanuvchining shaxsiga oid ma’lumotlar, shu jumladan jismoniy shaxsning identifikatsiya raqami — JShShIR, chet el fuqarolari va fuqaroligi bo‘lmagan shaxslar bundan mustasno;
 huquqbuzarlikning mohiyati, uni sodir etish usuli va sodir etilgan joyi (aniq manzili), vaqti;
 MJTKning huquqbuzarlik kvalifikatsiya qilingan tegishli moddasi (qismi, bandi);
 huquqbuzarning muqaddam ma’muriy javobgarlikka tortilganligi;
 jabrlanuvchining, guvohlarning ko‘rsatmasi, ekspertning xulosasi, agar ular mavjud bo‘lsa;
 yetkazilgan moddiy va ma’naviy zarar miqdori yuzasidan hisob-kitoblar, agar mavjud bo‘lsa;
 huquqbuzarlikka doir dalillar (yozma, ashyoviy dalil, foto, videoyozuv va boshqalar), shuningdek, dalilning nomi, miqdori, o‘lchov birligi va bahosi;
 huquqbuzarlikni aniqlagan vakolatli organ nomi, bayonnomani tuzgan mas’ul shaxsning lavozimi, familiyasi, ismi, otasining ismi.
 Shuningdek, MJTKning 52, 133, 134-moddalarida nazarda tutilgan ma’muriy bayonnomaga ushbu bandning birinchi qismida ko‘rsatilgan hujjatlardan tashqari MJTKning 282-moddasi ikkinchi va uchinchi qismlarida ko‘rsatilgan hujjatlar ilova qilinishi lozim.
 Agar ish bo‘yicha ashyoviy dalillar olingan bo‘lsa, u holda olingan ashyoviy dalillar ma’muriy ish ko‘rib chiqilgunga qadar shunday ashyo va hujjatlarni olib qo‘yish huquqi berilgan organlar (mansabdor shaxslar) tomonidan belgilab beriladigan joylarda saqlanadi, ish ko‘rib bo‘linganidan keyin esa belgilangan tartibda hal etiladi.
 36. Sudlarga yuborilayotgan ma’muriy ishlarning elektron shakli vakolatli organning mansabdor shaxsi tomonidan planshet yoki kompyuterga o‘rnatilgan texnik qurilmalar yordamida ERI, EGI, QR-kod yoki barmoq izlarini tushirish orqali avtomatlashtirilgan tartibda tasdiqlanishi shart.
 37. Sudlarning elektron tizimiga tushgan ma’muriy ishlarga oid elektron shakldagi hujjatlar avtomatlashtirilgan tartibda elektron tizim orqali ro‘yxatdan o‘tkaziladi.
 38. Sud tomonidan ma’muriy ish materiallari vakolatli organga qaytarilgan taqdirda, vakolatli organ uch ish kun ichida sudning ma’muriy ishni qaytarish haqidagi ajrimda ko‘rsatilgan kamchiliklarni bartaraf etib, ma’muriy ish materiallarini mazkur Nizomga asosan sudga qaytadan yuboradi.
 39. Ma’muriy ishni qaytarish haqidagi ajrimda ma’muriy ish bo‘yicha qo‘shimcha muddat talab etiladigan ekspertiza tayinlash va ma’muriy ish yuzasidan jabrlanuvchi, guvohlardan (respublikaning boshqa hududlarida istiqomat qiladigan shaxslar) tushuntirish olish talab etilgan taqdirda, vakolatli organ o‘ttiz kun mobaynida ushbu kamchiliklarni bartaraf etib mazkur Nizomga asosan sudga qayta yuborishi lozim.
 40. Sudlar tomonidan ma’muriy ishlarga doir ma’lumotlar elektron tizim orqali ro‘yxatdan o‘tkazilgandan keyin shu vaqtning o‘zida “E-ma’muriy ish” tizimiga avtomatlashtirilgan tartibda bu haqida xabar yuboriladi.
 41. Sudlarda ma’muriy ishlarni ko‘rish bilan bog‘liq har qanday ma’lumotlar vakolatli organlar tomonidan “E-ma’muriy ish” tizimi orqali elektron shaklda yuborilishi shart, agar ish zaruratga ko‘ra qog‘oz shaklida rasmiylashtirilgan hujjatlarning asl nusxasi talab etilgan taqdirda, ushbu hujjatlar taqdim etiladi.
 42. Agar ma’muriy ishlarni ko‘rib chiqish paytida vakolatli organ (mansabdor shaxs) huquqbuzarlik holatida jinoyat alomatlari bor degan xulosaga kelsa, “E-ma'muriy ish” tizimi orqali materiallarni elektron shaklda tegishli prokuratura organiga yuboradi.
 43. Prokuratura organi tomonidan materiallarni tekshirish natijasida jinoyat alomatlari yo‘qligi aniqlangan taqdirda, jinoyat ishini qo‘zg‘atishni rad qilish haqidagi qaror hamda ma’muriy ish hujjatlari “E-ma'muriy ish” tizimi orqali vakolatli organga qaytarib yuboriladi.
 Prokuror yoki vakolatli organ tomonidan huquqbuzarlikda jinoyat alomatlari aniqlangan taqdirda, jinoyat ishini qo‘zg‘atish haqidagi qaror “E-ma'muriy ish” tizimiga kiritiladi hamda ma’muriy ishni ko‘rib chiqish tugatiladi.
 44. Sudda ko‘rilgan ma’muriy ish bo‘yicha chiqarilgan qaror, majburiy ijroga qaratilgan ijro qarori va ularga doir ma’lumotlar, shuningdek, qarorning ixtiyoriy ijro etilganligi to‘g‘risidagi ma’lumotlar ERI hamda QR-kod bilan tasdiqlangan holda “E-ma’muriy ish” tizimiga kiritiladi.
 45. Sudlar tomonidan huquqbuzar(lar)ga nisbatan ma’muriy qamoqqa olish tarzidagi jazo chorasini qo‘llash to‘g‘risida qaror chiqarilganda, bu haqidagi sud qarori va tegishli ma’lumotlar ERI hamda QR-kod bilan tasdiqlangan holda vakolatli organga hamda ma’muriy qamoq jazosini ijro etuvchi mas’ul organga “E-ma'muriy ish” tizimi orqali yuboriladi.
 Ma’muriy qamoq jazosini ijro etuvchi mas’ul organlar tomonidan huquqbuzar ma’muriy jazoni o‘tashni boshlaganligi hamda jazoni o‘tab bo‘lganligi haqidagi ma’lumotlar “E-ma’muriy ish” tizimiga kiritiladi. Bunda har bir huquqbuzarga nisbatan ma’lumotlar alohida kiritiladi.
 46. Avtomototransport vositalarini jarima maydonchalariga qo‘yish hamda chiqarish sud yoki vakolatli organlarning tegishli qarori (qo‘yishda — bayonnoma, chiqarishda — ruxsatnomasi) asosida “E-ma’muriy ish” tizimidan foydalangan holda amalga oshiriladi.
 Jarima maydoniga qo‘yilayotgan hamda chiqarilayotgan avtomototransport vositasi haqidagi ma’lumotlar jarima maydonining mas’ul xodimi tomonidan ejarima.uz veb-saytiga kiritilishi shart. Bunda jarima maydonining mas’ul xodimi avtomototransport vositasini jarima maydoniga qo‘yishda ejarima.uz veb-sayti orqali o‘z shaxsiy kabinetidan foydalangan holda uning davlat raqamini kiritganda, avtomototransport vositasining asosiy rekvizitlari avtomatik ravishda to‘ldiriladi, avtomototransport vositasining holati va boshqa tegishli rekvizitlari esa qo‘shimcha tarzda kiritiladi.
 Avtomototransport vositasini jarima maydonidan chiqarishda tegishli ruxsatnoma hamda chiqarish vaqti qayd etiladi.
 47. Huquqbuzar jarimani MJTKda belgilangan muddat ichida to‘lamagan taqdirda, ma’muriy jazo qo‘llash to‘g‘risidagi qaror sud hujjatlari va boshqa organlar hujjatlarining majburiy ijrosini amalga oshirish maqsadida ijro hujjatlari “E-ma'muriy ish” tizimi orqali Majburiy ijro byurosi organlariga taqdim etiladi, bunda jarimani ixtiyoriy to‘lash imkoniyati to‘g‘risida huquqbuzarni xabardor qilgan holda unga ma’muriy jazo qo‘llash to‘g‘risidagi qarorning topshirilganligi yoki yuborilganligini tasdiqlovchi hujjat ijro hujjatiga majburiy tartibda ilova qilinadi.
 Vakolatli organning qaroriga asosan qaror ijrosi bir oy muddatga kechiktirilgan yoki to‘xtatib turilgan hollar bundan mustasno.
 48. “Sud hujjatlari va boshqa organlar hujjatlarini ijro etish to‘g‘risida”gi O‘zbekiston Respublikasi Qonunida belgilangan tartibda rasmiylashtirilgan ijro hujjati vakolatli organlar tomonidan “E-ma'muriy ish” tizimi orqali Majburiy ijro byurosi organlariga yuboriladi.
 49. Agar ma’muriy jazo qo‘llash to‘g‘risidagi qaror chiqarilgan kundan boshlab uch oy davomida ijro etishga qaratilmagan bo‘lsa, bunday qaror ijro etilmaydi.
 Ushbu qarorni chiqargan vakolatli organ (mansabdor shaxs) tomonidan ma’muriy jazo qo‘llash to‘g‘risidagi qarorning to‘g‘ri va o‘z vaqtida ijro etilmaganligi ushbu qarorga mas’ul bo‘lgan xodimga nisbatan tegishli intizomiy jazo choralar qo‘llanishi uchun asos bo‘ladi, belgilangan muddatda shikoyat berish qarorning ijrosini shikoyat ko‘rib chiqilgunga qadar to‘xtatib turish mumkin bo‘lgan holatlar bundan mustasno.
 50. Majburiy ijro byurosi organlarining elektron tizimiga tushgan ijro hujjatlari taqdim etilgan sanada avtomatik ravishda elektron ro‘yxatdan o‘tkaziladi hamda shu vaqtning o‘zida “E-ma’muriy ish” tizimiga bu haqida ma’lumot kiritiladi.
 51. “Sud hujjatlari va boshqa organlar hujjatlarini ijro etish to‘g‘risida”gi O‘zbekiston Respublikasi Qonuniga muvofiq ijro hujjatini qaytarib yuborish uchun asoslar mavjud bo‘lganda, Majburiy ijro byurosi organi (mansabdor shaxs) tomonidan ijro hujjati hamda uni qaytarib yuborish to‘g‘risidagi qaror ushbu hujjat olingan kundan e’tiboran uch kun ichida Majburiy ijro byurosi organlarining elektron tizimi orqali “E-ma’muriy ish” tizimiga yuboriladi.
 52. Vakolatli organ hujjatda yo‘l qo‘yilgan kamchiliklarni ijro hujjati qaytarilgan kundan e’tiboran uch ish kuni ichida bartaraf qiladi hamda uni takroran “E-ma’muriy ish” tizimi orqali Majburiy ijro byurosi organlariga yuboradi.
 53. Majburiy ijro byurosi organlari tomonidan ijro ishi yuritishni qo‘zg‘atish, tamomlash yoki tugatish to‘g‘risidagi qarorlar ular chiqarilgan kundan e’tiboran bir ish kuni ichida “E-ma’muriy ish” tizimiga kiritiladi.
 54. Majburiy ijro byurosi organlarining ijro ishi yuritishni qo‘zg‘atish to‘g‘risidagi qarorlari “E-ma’muriy ish” tizimiga kiritilgan vaqtdan boshlab vakolatli organ hisob raqamiga jarimaning to‘lanishiga taqiq qo‘yiladi. Shuningdek, “E-ma’muriy ish” tizimida ijro hujjati ro‘yxatdan o‘tgan raqami ko‘rsatilib, unda jarimani Majburiy ijro byurosi organlari orqali to‘lash lozimligi haqida avtomatik ravishda ma’lumot ko‘rsatiladi.
 55. Ma’muriy ishlarni yuritishda qonunlarning ijrosi ustidan prokuror nazorati “E-ma’muriy ish” tizimi orqali elektron shaklda amalga oshirilishi mumkin.
 56. MJTKga muvofiq huquqbuzar to‘g‘risidagi ma’lumotlar planshet orqali huquqbuzarlik sodir etilgan joyning o‘zida yoki kompyuterda real vaqt rejimida “E-ma’muriy ish” tizimidan foydalangan holda ma’muriy bayonnoma yoki ma’muriy jazo qo‘llash to‘g‘risidagi qarorga kiritiladi.
 57. Huquqbuzar, jabrlanuvchi, guvoh, xolisga tegishli bo‘lgan shaxsga doir ma’lumotlarning (familiyasi, ismi, otasining ismi va tug‘ilgan sanasi) planshet yoki kompyuter orqali ma’muriy bayonnoma yoki ma’muriy jazo qo‘llash to‘g‘risidagi qarorga to‘g‘ri kiritilishiga vakolatli organ xodimi (mansabdor shaxs) mas’ul hisoblanadi.
 Agar huquqbuzar, jabrlanuvchi, guvoh, xolis O‘zbekiston Respublikasi fuqarosi bo‘lmasa yoki identifikatsiya tizimlari yordamida ularning shaxsini aniqlashning imkoni bo‘lmasa, ularning yonida ma’lumotlar bazasiga kiritilmagan chet el pasporti yoki shaxsini tasdiqlovchi boshqa hujjatlar mavjud bo‘lgan taqdirda, vakolatli organning mas’ul xodimi ushbu hujjatlarga asosan shaxsga doir ma’lumotlarni elektron tizimga qo‘lda kiritadi hamda uning to‘g‘ri kiritilishiga shaxsan javob beradi.
 Huquqbuzar, jabrlanuvchi, guvoh, xolislarning shaxsga doir ma’lumotlari yoki boshqa ma’lumotlari tizimga noto‘g‘ri kiritilganligi aniqlangan taqdirda, uch kun ichida ushbu ma’lumotlarni kiritgan mas’ul xodimga nisbatan u xizmat qiladigan (ishlaydigan) vakolatli organ tomonidan xizmat tekshiruvi tayinlanadi.
 Xizmat tekshiruvi natijalari bo‘yicha vakolatli organning xulosasi Ichki ishlar vazirligiga taqdim etiladi hamda ushbu xulosaga asosan “E-ma'muriy ish” tizimiga Ichki ishlar vazirligi tomonidan uch ish kun ichida tegishli o‘zgartirishlar kiritiladi.
 58. Ma’muriy ishlarni planshet orqali yoki kompyuterda rasmiylashtirishda huquqbuzarga:
 ma’muriy ishning elektron shaklda rasmiylashtirilayotganligi;
 jarimani yoki zararni ixtiyoriy ravishda elektron to‘lov tizimlari, mobil ilovalar yoki bank kassalari orqali, ejarima.uz veb-sayti yoki Yagona interaktiv davlat xizmatlari portalidagi shaxsiy kabineti orqali to‘lashi mumkinligi;
 jarima yoki zararni o‘n besh kun muddatda ixtiyoriy ravishda to‘lagan taqdirda, jarima summasining yetmish foizini to‘lashi mumkinligi;
 uning MJTKda nazarda tutilgan boshqa huquq va majburiyatlari tushuntiriladi.
 59. Vakolatli organlar tomonidan ma’muriy ish yuritishda planshetdan foydalangan holda audio, videoyozuvlardan hamda fotosuratlardan, shuningdek, boshqa ma’lumotlardan (texnik ekspertiza xulosasi, o‘lchash vositalarining dalolatnomalari va boshqa maxsus hujjatlar) iborat hujjatlar elektron shaklda qayd etilishi mumkin.
 60. Agar fuqaro o‘zi sodir etgan huquqbuzarlik faktiga e’tiroz bildirib, ma’muriy bayonnomani imzolashdan bosh tortgan taqdirda, ma’muriy bayonnomaga bu haqida yozib qo‘yiladi. Huquqbuzar bayonnomaning mazmuni yuzasidan bayonnomaga ilova qilinadigan tushuntirish va mulohazalarini berishga, shuningdek, mazkur bayonnomaga imzo chekishdan bosh tortish sabablarini bayon etishga haqli.
 Fuqaro ma’muriy bayonnomani imzolashdan hamda bu haqida izoh berish yoki tushuntirish berishdan bosh tortgan hollarda elektron ma’muriy bayonnoma xolislar ishtirokida rasmiylashtiriladi.
 61. Huquqbuzarning yonida shaxsini tasdiqlovchi hujjatlar mavjud bo‘lmagan yoki uning o‘zi shaxsiga doir ma’lumotlarni planshet orqali aniqlash uchun ixtiyoriy ravishda ma’lum qilishni istamagan hollarda huquqbuzarliklarni rasmiylashtirish MJTKning 284-moddasiga muvofiq umumiy asoslarda elektron shaklda amalga oshiriladi.
 62. Planshet qurilmasi yoki kompyuter orqali huquqbuzarga doir qo‘shimcha aniqlangan ma’lumotlar (holatlar) (qidiruvdagi shaxs, qalbaki hujjatlardan foydalanish, qarzdorlik va h.k.,) bo‘yicha qonun hujjatlari bilan belgilangan tartibda tegishli choralar ko‘riladi.
 63. “E-ma'muriy ish” tizimi orqali elektron shaklda ma’muriy ish rasmiylashtirilayotganda huquqbuzarning muqaddam ma’muriy javobgarlikka tortilganligi haqidagi ma’lumot tizim tomonidan aniqlanib, avtomatik ravishda talabnoma shakllantiriladi.
 Agar huquqbuzar O‘zbekiston Respublikasining fuqarosi bo‘lmasa yoki identifikatsiya tizimlari yordamida uning shaxsini aniqlashning imkoni bo‘lmasa, ushbu shaxslarning ma’muriy javobgarlikka tortilganligi tegishli talabnomani to‘ldirish asosida ushbu tizim orqali tekshiriladi, ma’muriy ishlarga taalluqli bo‘lmagan hamda jinoyat ishlari bo‘yicha shaxslarning ma’muriy javobgarlikka tortilganligi haqidagi ma’lumotlarni tekshirish holatlari bundan mustasno.
 64. Talabnoma tekshirilayotgan har bir shaxs uchun alohida rasmiylashtiriladi.
 65. Talabnomada tekshirilayotgan shaxsning familiyasi, ismi, otasining ismi, tug‘ilgan sanasi va yashash joyi bosh kelishikda, qisqartirishlarsiz aniq ko‘rsatiladi hamda vakolatli organning mansabdor shaxsi tomonidan ERI yoki QR-kod bilan tasdiqlanadi.
 66. Vakolatli organlarning mas’ul xodimi tomonidan “E-ma’muriy ish” tizimi orqali tushgan so‘rovnoma va talabnomalar bir ish kun ichida tekshiriladi hamda tekshirish natijasi va sanasi ko‘rsatilib, ichki ishlar organlarining elektron shakldagi shtampi va mas’ul xodimning ERIsi bilan tasdiqlanadi.
 Ma’lumotlar bazasida tekshirilayotgan shaxsning ma’muriy javobgarlikka tortilganligi haqida ma’lumot bo‘lmasa, talabnomaning orqa tomoniga “Ma’muriy jazoga tortilgan shaxslar tizimida ma’lumotlar mavjud emas”, “Ma’lumotnoma Ichki ishlar vazirligi xodimining elektron kaliti yordamida tekshiriladi” yozuvi bilan tekshirish sanasini ko‘rsatgan holda elektron shakldagi shtamp va ERI qo‘yiladi.
 Hisobga olish hujjatida tekshirilayotgan shaxsga doir ma’lumotlar topilganda, talabnomaning orqa tomonida tekshirish sanasi va “Ma’lumotnoma Ichki ishlar vazirligi xodimining elektron kaliti yordamida tekshiriladi” matni yozilib, elektron shakldagi shtamp va ERI qo‘yiladi.
 67. Vakolatli organlar tomonidan mas’ul xodimlarga planshetlar, ERI hamda “E-ma’muriy ish” tizimiga kirish uchun mo‘ljallangan login va parol beriladi.
 68. Mas’ul xodimlarga biriktirilgan planshetlar doimiy ravishda soz, batareya quvvati to‘ldirilgan va dasturiy-texnik ta’minoti ishchi holatda bo‘lishi lozim.
 69. Mas’ul xodimlar o‘zlariga biriktirilgan planshetlarning but saqlanishi va ushbu planshetdan foydalangan holda tuzilayotgan ma’muriy bayonnoma va ma’muriy jazo qo‘llash to‘g‘risidagi qaror uchun shaxsan javobgar hisoblanadi. Planshetlar yo‘qolgan, uchinchi shaxslarga berilgan, qasddan nobud qilingan, unga o‘rnatilgan dastur va ilovalar qasddan yaroqsiz holga keltirilgan taqdirda, zarar biriktirilgan mas’ul xodim hisobidan qoplanadi.
 70. Mas’ul xodimlar o‘zlariga biriktirilgan planshetlarni ish vaqti tugaganidan so‘ng ish joyidagi xizmat seyfida saqlaydi yoki vakolatli organ rahbari belgilagan joyga (mas’ul xodimga) topshiradi.
 71. Planshetlar biriktirilgan vakolatli organ mansabdor shaxsi yoki boshqa xodimlar xizmat vazifalaridan bo‘shatilganda yoxud boshqa sabablarga ko‘ra planshetdan foydalanish zarurati mavjud bo‘lmagan hollarda planshet vakolatli organlarning tegishli moddiy-texnika ta’minoti uchun mas’ul xodimiga topshiriladi.
 72. Elektron shakldagi ma’muriy ishlar bo‘yicha ma’lumotlar arxivi (ish hujjatlarining elektron shakli) Ichki ishlar vazirligi va O‘zbekiston Respublikasi Oliy sudining serverlarida saqlanadi.
 73. Ma’muriy ishlar bo‘yicha statistik hisobotlar, undirilgan jarima va zararlar, mol-mulkni davlat daromadiga o‘tkazish, yo‘q qilish bilan bog‘liq ijro harakatlari va boshqa turdagi ma’lumotlar “E-ma'muriy ish” tizimi orqali avtomatik ravishda shakllantiriladi.
 74. “E-ma'muriy ish” tizimi orqali ma’muriy ish yuritish qoidalariga rioya etilishi ustidan nazorat qilish Ichki ishlar vazirligi tomonidan amalga oshiriladi.
 75. Vakolatli organlarning mas’ul xodimi “E-ma’muriy ish” tizimidagi shaxsga doir ma’lumotlar uchinchi shaxslarga oshkor etilmasligi hamda ushbu ma’lumotlardan g‘arazli maqsadlarda foydalanilmasligi uchun javobgardir.
 76. Ushbu Nizom talablarining buzilishida aybdor bo‘lgan shaxslar qonunchilik hujjatlariga muvofiq javob beradilar.
 1-pozitsiyada ma’muriy bayonnoma (keyingi o‘rinlarda — bayonnoma) MJtKning 2691 — (ma’muriy huquqbuzarliklar to‘g‘risidagi ishlar), 279 — (ma’muriy huquqbuzarlik to‘g‘risidagi bayonnomani tuzish) va 281- (ma’muriy huquqbuzarlik to‘g‘risidagi bayonnomaning mazmuni) moddalari asosida rasmiylashtiriladi.
 2-pozitsiyada bayonnomaga avtomatlashtirilgan ravishda “E-ma’muriy ish” tizimi orqali seriya raqami beriladi.
 3-pozitsiyada bayonnomaga avtomatlashtirilgan ravishda “E-ma’muriy ish” tizimi orqali tartib raqami beriladi (misol: 20 073 0000001, bunda 20 — yil, 073 — bayonnoma rasmiylashtirgan organ kodi, 0000001 — bayonnomaning tartib raqami).
 4-pozitsiyada bayonnoma tuzilgan sana “E-ma’muriy ish” tizimi orqali avtomatlashtirilgan tartibda beriladi.
 5-pozitsiyada bayonnoma tuzilgan hudud (viloyat, shahar, tuman nomi) ko‘rsatiladi, mintaqa kodi qayd etiladi.
 6-pozitsiyada “E-ma’muriy ish” tizimi orqali avtomatik ravishda QR-kod qo‘yiladi, mansabdor shaxs va huquqbuzar tomonidan bayonnomadagi QR-kodni skaner qilish orqali ushbu bayonnoma joylashgan joyga o‘tib, uni ko‘rishga va elektron shaklini olishga imkoniyat yaratiladi.
 7-pozitsiyada bayonnomani tuzgan vakolatli organ nomi, kodi tanlanadi.
 8 — 13-pozitsiyalarda bayonnoma tuzgan vakolatli organ xodimiga (mansabdor shaxsga) tegishli bo‘lgan jeton yoki guvohnomaning seriya raqami, xodimning familiyasi, ismi, otasining ismi, lavozimining to‘liq nomi, unvoni, bayonnomani shaxsan o‘zi tuzganligi ERI yoki EGI hamda QR-kod bilan tasdiqlangan holda avtomatik ravishda to‘ldiriladi. Tasdiqlash tartibi ERIdan foydalangan holda barmoq izlarini tushirish yoki planshetga EGI qo‘yish orqali amalga oshiriladi, sana “E-ma’muriy ish” tizimi orqali avtomatlashtirilgan tartibda beriladi.
 14 — 16-pozitsiyalarda huquqbuzarni identifikatsiya qilish uchun daktiloskopik taqqoslash yoki multibiometrik identifikatsiya qilish yoxud biometrik pasport tizimi orqali avtomatlashtirilgan rejimda ma’lumotlar “E-ma’muriy ish” tizimiga kiritiladi, so‘ng shaxsning familiyasi, ismi, otasining ismi, tug‘ilgan sanasi haqidagi ma’lumotlar avtomatik ravishda “E-ma’muriy ish” tizimiga kiritilishi amalga oshiriladi.
 Planshet orqali shaxsning yuzi to‘g‘ridan suratga olinganda, planshet suratga tushirilayotgan shaxsdan taxminan 70, 80 sm masofadan kam bo‘lmagan uzoqlikda va planshet kamerasi ko‘zlar bilan teng balandlikda bo‘lishi, suratga olinayotgan shaxs boshining holati tepaga ko‘tarilib ketmasligi yoki pastga qarab qolmasligi hamda chapga yoki o‘nga burilmagan bo‘lishi lozim.
 17-pozitsiyada bayonnoma rasmiylashtirishda huquqbuzarning telefon raqami bayonnomani tuzgan vakolatli organ (mansabdor shaxs) tomonidan qo‘lda kiritiladi yoki mobil aloqa tarmog‘i operatorlari tizimlaridan integratsiya qilingan holda avtomatlashtirilgan rejimda kiritilishi ham mumkin.
 18 — 23-pozitsiyalarda huquqbuzarning tug‘ilgan joyi, biometrik pasporti, transport vositasini qayd etish yoki haydovchilik guvohnomasi seriyasi va raqami, millati, fuqaroligi, yashash manzili to‘g‘risidagi ma’lumotlar identifikatsiya tizimlari orqali avtomatik ravishda kiritiladi, bundan ma’lumotlar qo‘lda kiritilgan holatlar mustasno.
 24-pozitsiyada huquqbuzarning nomidagi avtotransport vositasi, sug‘urta polisi (seriyasi, raqami, amal qilish muddatlari) mansabdor shaxs tomonidan kiritiladi.
 25-pozitsiyada huquqbuzarning huquqbuzarlik sodir etilgan vaqtdagi holati ko‘rsatib o‘tiladi (mastlik holati: 1-alkogolli, 2-giyohvand, 3-boshqacha holatdagi mastlik).
 26-pozitsiyada huquqbuzar boshqargan avtotransport vositasi haqidagi ma’lumotlar qo‘lda kiritilishi yoki elektron axborot tizimlarini integratsiya qilgan holda avtomatlashtirilgan rejimda kiritilishi ham mumkin.
 27-pozitsiyada huquqbuzarning avval ma’muriy javobgarlikka tortilganligi yoki tortilmaganligi haqidagi ma’lumotlar avtomatlashtirilgan rejimda “E-ma’muriy ish” tizimidan tekshirilgan holatda to‘ldiriladi. Bunda shaxsga tegishli bo‘lgan ma’lumotlar familiyasi, ismi, otasining ismi yoki biometrik pasport seriyasi, raqami asosida solishtiriladi.
 28 — 30-pozitsiyalarda huquqbuzarlik sodir etilgan vaqt, sana (yil, kun, oy) kiritiladi.
 31 — 33-pozitsiyalarda MJTKning tegishli moddalari bo‘yicha huquqbuzarga nisbatan qo‘llanilgan modda, prim, qismlari kiritiladi.
 34-pozitsiyada huquqbuzarning MJTKning boshqa moddalari bo‘yicha huquqbuzarlik sodir etilganligi bo‘yicha qo‘shimcha moddalar belgisi kiritiladi.
 35-pozitsiyada yo‘l harakati qoidalarining buzilishiga doir huquqbuzarliklar to‘g‘risidagi ma’lumotlar kiritiladi. Agar ushbu band vakolatli organlarga tegishli bo‘lmasa, to‘ldirilmasdan qoldiriladi.
 36 — 41-pozitsiyalarda MJTKning tegishli moddalari bo‘yicha huquqbuzarning bayonnomani rasmiylashtirish bo‘yicha munosabati (men roziman yoki rozi emasman) ko‘rsatilgan holda EGI yoki barmoq izini qo‘yish orqali tasdiqlanadi, sana (yil, kun, oy).
 Bunda shaxsni barmoq izlari orqali identifikatsiya qilish uchun barmoq izi sifati yetarli darajada bo‘lmasa, qolgan to‘qqizta barmoq izidan ixtiyoriy tanlab skaner qilish ham mumkin. Shaxsning barmoq izini skaner qilish vaqtida uning kasbi, sog‘lig‘i, qo‘llarning kirligi, ob-havo sharoiti, terining quruqligi, qo‘lning haddan ziyod terlashi, barmoq izi papillyar naqshlari bo‘rtganlik darajasi past bo‘lishi mumkinligini inobatga olish zarur. Ushbu talab 58 — 61-pozitsiyalarga ham qo‘llaniladi.
 42-pozitsiyada huquqbuzarlikning sodir etilish joyi va ususli (tafsiloti) haqidagi ma’lumotlar kiritiladi.
 43-pozitsiyada huquqbuzarlikni sodir etgan shaxsning huquqbuzarligi bo‘yicha e’tirozi mavjud bo‘lmasa, vakolatli organ (mansabdor shaxs) tomonidan og‘zaki tushuntirish olinib, planshetga kiritiladi, agar uning e’tirozi bo‘lsa, yozma ravishda tushuntirish xati olinib, elektron bayonnomaga qog‘oz shaklidagi hujjatning pdf formatidagi nusxasi ilova qilinadi.
 44 — 49-pozitsiyalarga guvoh, xolis yoki jabrlanuvchining familiyasi, ismi, otasining ismi, tug‘ilgan sanasi, telefon raqami, yashash manzili, elektron grafik imzosi, barmoq izi va sanasi (yil, kun, oy) kiritiladi.
 50, 51-pozitsiyalarda huquqbuzarlik oqibatida moddiy zarar yetkazilganligi, bayonnoma rasmiylashtirish vaqtida aniq bo‘lsa zarar miqdori ko‘rsatiladi.
 52-pozitsiyada olib qo‘yilgan huquqbuzarlik ashyolari to‘g‘risidagi ma’lumotlar ko‘rsatiladi. Bunda ashyolar miqdori ko‘pligi sababli ular to‘g‘risidagi ma’lumotlar ushbu pozitsiyaga sig‘magan taqdirda, ashyolar haqidagi ma’lumot bayonnomaga ilova qilingan holda taqdim etilishi mumkin.
 53-pozitsiyada ma’muriy ishni ko‘rib chiqish uchun bayonnomaga ilova qilingan hujjatlar ko‘rsatiladi.
 54 — 57-pozitsiyalarda ma’muriy ish ko‘rib chiqiladigan joy va vaqti to‘g‘risida fuqaro qaysi shaklda (SMS yoki pochta aloqasi xizmati orqali) ogohlantirilishi belgilanadi hamda huquqbuzarning EGI yoki barmoq izi bilan tasdiqlanadi.
 1-pozitsiyada ma’muriy jazo qo‘llash to‘g‘risidagi qarorga (keyingi o‘rinlarda — qaror) avtomatlashtirilgan ravishda “E-ma’muriy ish” tizimi orqali berilgan seriya raqami ko‘rsatiladi.
 2 va 3-pozitsiyalarda qarorga avtomatlashtirilgan ravishda “E-ma’muriy ish” tizimi orqali berilgan tartib raqami beriladi (misol: 20 073 0000001, bunda 20 — yil, 073 — qaror rasmiylashtirgan organ kodi, 0000001 — qarorning tartib raqami).
 4 — 6-pozitsiyalarda qaror chiqarilgan sana (yil, kun, oy) vaqti, viloyat, shahar, tuman nomlari ko‘rsatiladi, mintaqa kodi qayd etiladi. 
 7-pozitsiyada “E-ma’muriy ish” tizimi orqali avtomatik ravishda QR-kod qo‘yiladi, mansabdor shaxs va huquqbuzar tomonidan qarordagi QR-kodni skaner qilish orqali ushbu qaror joylashgan joyga o‘tib, uni ko‘rishga va elektron shaklini olishga imkoniyat yaratiladi.
 8 va 9-pozitsiyalarda ma’muriy ishni ko‘rib chiqqan vakolatli organ nomi uning kodini tanlash orqali hamda qarorni chiqargan mas’ul shaxsga tegishli bo‘lgan jeton yoki guvohnomasi seriyasi va raqami avtomatik ravishda to‘ldiriladi.
 10-pozitsiyada qarorni chiqargan vakolatli organ (mansabdor shaxs) qarorni shaxsan o‘zi ko‘rib chiqqanligini ERI yoki EGI hamda QR-kod bilan tasdiqlaydi.
 11-pozitsiyada qaror chiqargan organ (mansabdor shaxs) tomonidan ERI yoki EGI hamda QR-kod qo‘yilgandan so‘ng sana “E-ma’muriy ish” tizimi orqali avtomatik ravishda kiritiladi.
 12 — 14-pozitsiyalarda qarorni ko‘rib chiqqan xodimning familiyasi, ismi, otasining ismi, lavozimi, unvoni to‘liq avtomatik ravishda to‘ldiriladi.
 15, 16-pozitsiyalarda huquqbuzarni identifikatsiya qilish uchun daktiloskopik taqqoslash yoki multibiometrik identifikatsiya qilish yoxud biometrik pasport tizimi orqali avtomatlashtirilgan rejimda ma’lumotlar “E-ma’muriy ish” tizimiga kiritiladi, so‘ng familiyasi, ismi, otasining ismi, tug‘ilgan sanasi haqidagi ma’lumotlar avtomatik ravishda axborot tizimiga kiritilishi amalga oshiriladi. Agar shaxs chet el fuqarosi yoki fuqaroligi bo‘lmagan shaxs bo‘lsa yoxud O‘zbekiston Respublikasi fuqarolik pasporti bilan hujjatlashtirilmagan bo‘lsa, mansabdor shaxs tomonidan uning shaxsiga oid ma’lumotlar qo‘lda kiritiladi.
 Planshet orqali shaxsning yuzi to‘g‘ridan suratga olinganda planshet, suratga tushirilayotgan shaxsdan taxminan 70, 80 sm masofadan kam bo‘lmagan uzoqlikda va planshet kamerasi ko‘zlar bilan teng balandlikda bo‘lishi, suratga olinayotgan shaxs boshining holati tepaga ko‘tarilib ketmasligi yoki pastga qarab qolmasligi hamda chapga yoki o‘nga burilmagan bo‘lishi lozim.
 17 — 21-pozitsiyalarda huquqbuzarning tug‘ilgan joyi, biometrik pasporti, transport vositasini qayd etish yoki haydovchilik guvohnomasi seriyasi va raqami, millati, fuqaroligi, yashash manzili to‘g‘risidagi ma’lumotlar identifikatsiya tizimlari orqali avtomatik ravishda kiritiladi, shaxslar haqidagi ma’lumotlar qo‘lda kiritilgan holatlar bundan mustasno.
 22-pozitsiyada huquqbuzarning ish joyi, lavozimi, mashg‘uloti turi ma’lumotlari qo‘lda kiritiladi.
 23-pozitsiyada huquqbuzarning nomidagi avtotransport vositasi, sug‘urta polisi (seriyasi, raqami, amal qilish muddatlari) kiritiladi.
 24-pozitsiyada huquqbuzarning huquqbuzarlik sodir etilgan vaqtdagi holati ko‘rsatib o‘tiladi (mastlik holati: 1-alkogolli, 2-giyohvand, 3-boshqacha holatdagi mastlik).
 25-pozitsiyada huquqbuzar boshqargan avtotransport vositasi haqidagi ma’lumotlar qo‘lda kiritilishi yoki elektron axborot tizimlarini integratsiya qilgan holda avtomatik ravishda kiritilishi ham mumkin.
 26-pozitsiyada MJTKning 282-moddasida ko‘rsatilgan shaxsga oid qolgan ma’lumotlar kiritiladi.
 27-pozitsiyada huquqbuzarning avval ma’muriy javobgarlikka tortilganligi yoki tortilmaganligi haqidagi ma’lumotlar avtomatik ravishda “E-ma’muriy ish” tizimidan tekshirilgan holda to‘ldiriladi. Bunda, shaxsga tegishli bo‘lgan ma’lumotlar uning familiyasi, ismi, otasining ismi yoki biometrik pasport seriyasi, raqami asosida solishtiriladi.
 28 — 30-pozitsiyalarda MJTKning tegishli moddalari bo‘yicha huquqbuzarga nisbatan qo‘llanilgan modda, prim, qismlari kiritiladi.
 31-pozitsiyada huquqbuzarning MJTKning boshqa moddalari bo‘yicha huquqbuzarlik sodir etilganligi to‘g‘risida qo‘shimcha moddalar belgisi kiritiladi yoki elektron axborot tizimlari integratsiya qilingan holda avtomatik ravishda kiritilishi ham mumkin.
 32-pozitsiyada yo‘l harakati qoidalarining buzilishiga doir huquqbuzarliklar to‘g‘risidagi ma’lumotlar kiritiladi. Agar ushbu band vakolatli organlarga tegishli bo‘lmasa, to‘ldirilmasdan qoldiriladi.
 33-pozitsiyada ma’muriy sudlar tomonidan ma’muriy jazo qo‘llanilishi ko‘rsatiladi.
 34-pozitsiyada ma’muriy jazoni qo‘llash MJTKning 34-moddasiga asosan bitta shaxs ikki yoki undan ortiq huquqbuzarlik sodir etgan taqdirda, ma’muriy jazo har bir huquqbuzarlik uchun alohida-alohida qo‘llanilishi ko‘rsatiladi.
 35-pozitsiyada huquqbuzarlik sodir etilgan holat yuzasidan olingan fotosurat biriktiriladi. Bunda foto, videoyozuv va boshqa planshet orqali ilovalar elektron ravishda kiritilishi mumkin.
 36-pozitsiyada huquqbuzar uchun tayinlangan jazo — jarima miqdori (so‘m), (miqdori yozuv ko‘rinishda) qo‘lda kiritiladi.
 37-pozitsiyada huquqbuzar tomonidan qoplanishi lozim bo‘lgan zarar miqdori (so‘m), (miqdori yozuv ko‘rinishda) qo‘lda kiritiladi.
 38-pozitsiyada huquqbuzarga nisbatan qo‘llanilgan qo‘shimcha jazo chorasi belgisi kiritiladi.
 39 — 45-pozitsiyalarda MJTKning tegishli moddalari bo‘yicha huquqbuzarning qaror bo‘yicha munosabati (men roziman yoki rozi emasman) ko‘rsatilgan holda EGI yoki barmoq izini qo‘yish orqali tasdiqlanadi, sana (yil, kun, oy) avtomatik ravishda kiritiladi hamda advokat xizmatidan foydalanilgan bo‘lsa, belgi qo‘yiladi.
 Huquqbuzarlik ashyolari bo‘yicha sudlar tomonidan qabul qilingan qaror to‘g‘risida ma’lumotlar (musodara, yo‘q qilish yoki egasiga qaytarish) sud qarorlari asosida elektron shaklda kiritiladi.
 46, 47-pozitsiyalarda huquqbuzarlik uchun jarima yoki zarar belgisi hamda huquqbuzarga qaror chiqarilganligi ko‘rsatiladi. Qaror bo‘yicha tegishli to‘lov amalga oshirilgandan so‘ng kvitansiya kesib olinib bir qismi bankda, bir qismi huquqbuzarda qoladi.